stanford-oval/wikipedia huggingface dataset:
Donkey Kong (videopeli)
Mario

Donkey Kong esitteli myös ensimmäistä kertaa sittemmin Nintendon viralliseksi maskotiksi päätyneen Mario-hahmon. Pelin alun perin nimetön sankari tunnettiin jonkin aikaa Japanissa nimellä Jumpman, jonka eräs toinen tietokonepelien kehittäjä lisensoi omalle hahmolleen. Marion nykyinen nimi syntyi Nintendo of American toimistoissa. Amerikan yksikön vuokraisäntä nimeltä Mario Segale tunnettiin pitkistä viiksistään ja niinpä hahmo sai lempinimen Mario. Tuosta nimestä tuli hahmon virallinen nimi vuoden 1983 pelijulkaisussa Mario Bros.
Suurin osa Marion ulkonäköseikoista olivat tosiasiassa hätäratkaisuja ja ajan teknologisten rajoitteiden tulosta. Marion käsien huomattiin katoavan kävelyanimaatiossa, joten hänelle annettiin haalarit. Mariolle ei voitu piirtää suuta, koska hänen päänsä oli liian pieni. Tästä syystä hänelle annettiin viikset. Marion hattu puolestaan korvasi hiukset, joiden kuului olla mustat, mutta olisivat muuttuneet näkymättömiksi pelin mustan taustavärin takia.
Miyamoto teki Donkey Kongin lähes kokonaan itse; hänen oli jopa opeteltava ohjelmoinnin alkeet. Miyamoton tiedetään jopa säveltäneen pelin musiikit itse pienellä lelusyntetisaattorilla.
Versiot

Peli julkaistiin muun muassa Game & Watch -pelinä, jossa oli ensimmäisenä käytössä D-pad -ohjain.
Peli oli yksi marraskuussa 2016 julkaistun Nintendo Classic Mini -pelikonsolin peleistä.
Maailmanennätykset

Pelin maailmanennätyksen tavoittelusta on tehty dokumenttielokuva The King of Kong. Vuodesta 2021 lähtien pelin ennätystä on pitänyt Robbie Lakeman 1 272 800 pisteellä.
Aiheesta muualla

Wikimedia Commonsissa on kuvia tai muita tiedostoja aiheesta .
Donkey Kong MobyGamesissa (englanniksi)
Donkey Kong Internet Movie Databasessa (englanniksi)
Game & Watch -version ohjekirja (PDF) (englanniksi)
-pelisarja
| --- | --- |
Kolikkopelit: Donkey Kong | Donkey Kong JR. | Donkey Kong 3 | Donkey Kong Jungle Fever
Kotikonsolipelit: DK Country | DK Country 2 | DK Country 3 | Donkey Kong 64 | DK Country Returns | DK Country: Tropical Freeze
Käsikonsolipelit: Donkey Kong Land | Donkey Kong Land 2 | Donkey Kong Land III | Donkey Kong
Pulmapelit: Mario vs. Donkey Kong | Mario vs. Donkey Kong 2: March of the Minis
Rytmipelit: Donkey Konga | Donkey Kong Jungle Beat | Donkey Konga 2 | Donkey Konga 3
Ajopelit: Diddy Kong Racing | Diddy Kong Racing DS | Donkey Kong Racing | Donkey Kong Jet Race
Oppimispelit: DK Jr. Math
Muut: DK: King of Swing | DK Jungle Climber
Kuva pelitilanteesta. Kädessään olevalla vasaralla Mario pystyy rikkomaan tynnyreitä.
Donkey Kong Game & Watch -peli.
Pelin alkuruutu.
Command & Conquer: Tiberian Dawn

| Command & Conquer |
| --- | --- |
 Windows95-version kansi
Kehittäjä:  Westwood Studios
Julkaisija:  Virgin Interactive
Jakelija:  Steam
Tuottaja:  Brett Sperry
Säveltäjä:  Frank Klepacki
Pelisarja:  Command & Conquer
Julkaistu:  1995
Lajityyppi:  strategiapeli
Pelimuoto:  yksinpeli, moninpeli
Ikäluokitus:  ESRB: Teini-ikäisille  PEGI 12  USK 16 
Alusta:  Macintosh, MS-DOS, Nintendo 64, PlayStation, Windows 95
Lisenssi:  Ilmaisohjelma
Jakelumuoto:  CD-ROM
Lisää peliartikkeleitaVideopelien teemasivulla
Infobox OK  : 
Command & Conquer: Tiberian Dawn on Westwood Studiosin kehittämä ja Virgin Interactiven julkaisema reaaliaikainen strategiapeli. Peli on julkaistu vuonna 1995 Macintosh-, MS-DOS-, Nintendo 64-, PlayStation- ja Windows 95 -alustoille. Peli kuuluu Command & Conquer -sarjaan.
Peli kertoo 1990-luvulla YK:n perustaman GDI:n (Global Defense Initiative) ja terroristijärjestö Nodin (Brotherhood of Nod) taistelusta. Command & Conquer oli ensimmäisiä reaaliaikaisia strategiapelejä sekä ensimmäisiä pelejä, jonka mukana tuli kaksi CD:tä, kummallekin puolueelle omat tehtävät ja videot. Alun perin pelistä oli vain MS-DOS-versio, mutta myöhemmin julkaistiin Gold-edition, joka mahdollisti pelaamisen Windows 95:ssä, suurensi pelin resoluutiota ja sisälsi uudet kuvakkeet ja valikot, eli paransi pelin ulkonäköä huomattavasti. Vuonna 2007 EA laski pelin juhlavuoden kunniaksi ilmaiseen levitykseen, kyseinen versio toimii hyvin myös Windows XP:ssä.
Tiberium

Tiberium on avaruudesta tulleen asteroidin mukana tuoma kristallimainen kasvi. Se on todella kyvykäs leviämään ja se on tappavan vaarallista ihmiskeholle, pitkä altistuminen sille suurilla määrillä aiheuttaa tuskallisia mutaatioita ja hitaan kuoleman. Pelissä tohtori Mobiuksen tekemien tutkimusten mukaan se tulee peittämään suurimman osan maapallosta. Eritoten trooppisen vyöhykkeen valtiot ovat vaarassa. Se sisältää kuitenkin suuren määrän energiaa joten sitä käytetään pelissä "rahana". Nimi juontuu Tiber-joesta Italiassa, jossa Tiberiumia havaittiin ensi kerran. Nod väittää, että heidän omat tiedemiehensä löysivät sen ensin ja nimesivät sen keisari Tiberiuksen mukaan.
Puolet > Global Defense Initiative (GDI)

GDI on rauhaan pyrkivä YK:n rahoittama sotilasorganisaatio. GDI perustettiin jo 50-luvulla, jolloin se tunnettiin nimellä Operations Group Echo, Black Ops 9, jonka tehtävänä oli estää tulevien maailmansotien syttyminen. Vuonna 1995, kun Nod alkoi olla suurempi uhka kuin aluksi luultiin, YK nimesi organisaation Maailmanlaajuiseksi Puolustus Aloitteeksi.
GDI:lla on kaikista raskaimmat aseet ja pelätty maata kiertävä Ionikanuuna. GDI pohjaa selkeästi raskaaseen panssarivoimaan, mikä näkyy suurina panssarirynnäkköinä ja valtavan mammuttitankin käyttönä. GDI:lla on ilmaylivoima, kiitos A-10 Thunderbolt-maataistelukoneiden, mutta Nodilla on niitä vastaan maan alle piiloutuvat Ilmatorjuntaohjukset, jotka tulevat esiin vain ampuakseen.
Puolet > Brotherhood of Nod

Nod on salaperäisen Kanen johtama terroristijärjestö, joka käyttää kylmästi väkivaltaa, jotta pääsisi tavoitteisiinsa. Sen päämaja on Sarajevossa. Kane oli Stalinin neuvonantaja pelissä Red Alert, mutta petti tämän ja salamurhasi Stalinin. Nod:in taktiikka perustuu nk. "Hit and Run"-iskuihin, siksi Nod:in yksiköt ovat nopeita ja mobiilisia GDI:hin verrattuna (paitsi M2 Bradley-panssarivaunu).
Nod on onnistunut tässä käyttämällä nopeita rynnäkköpyöriä ja näkymättömiä häivetankkeja. Nod toimii köyhien valtioiden rahoittajina ja suojelijana, eritoten Afrikassa ja Väli-Amerikassa.
Tutkijoiden arvio Nod:in veljeskunnasta:
"Nod väittää juuriensa ulottuvan jo vuoteen 1800 eaa. ja se esiintyy abrahamilaisena kulttina, jolla on halu tuoda vaurautta sinne, missä köyhyys riivaa ihmisten jokapäiväistä elämää sekä luoda rauhanomainen tulevaisuus, missä kaikki ovat osana "yhtä veljeskuntaa", siis keskenään tasa-arvoisia. Samalla se vaikuttaisi olevan multikansallinen korporaatio ja eräänlainen kansallisvaltio. "Veljeys, yhtenäisyys, rauha.", kuuluu Nodin tunnetuin motto.
Todellisuudessa Veljeskunta on kvasi-uskonnollinen, hyvin varustautunut ja teknologiaa palvova, terroristijärjestön piirteitä omaava sotilaallinen organisaatio. Nodia johtaa mystinen ja hyvin karismaattinen mies nimeltä Kane."
Rakennukset > Yhteiset Rakennukset

Construction Yard = Rakennuslaitos mahdollistaa muiden rakennusten rakentamisen. Rakennuksia voi rakentaa vain laitoksen tai muiden rakennusten viereen. Rakennuslaitos itse pystytetään MCV:stä.
Refinery = Tiberiumjalostamo muuttaa Tiberium-puimureiden keräämän tiberiumin rahaksi. Puimurin tyhjentäminen on aikaa vievä operaatio ja vain jalostamo voi tyhjentää vain yhden puimurin kerrallaan. Jos vihollisen insinööri valtaa jalostamon puimurin ollessa siellä, puimurikin menetetään viholliselle. Jalostamon valmistuessa pelaaja saa myös yhden ilmaisen puimurin.
Silo = Tiberiumjalostamo ei pysty pitämään suuria määriä tiberiumia varastoissaan, joten sitä varten pitää rakentaa myös tiberiumsiiloja.
Power Plant = Jokainen tukikohta tarvitsee sähköä, jota saadaan sähkövoimaloista. Voimalan vahingoittuessa myös sen tuottama sähkömäärä heikkenee.
Advanced Power Plant = Kehittynyt sähkövoimala tuottaa sähköä tuplasti normaalia voimalaa enemmän, mutta se on tuplasti kalliimpi ja tilaa vievämpi kuin normaali voimala.
Communications Center = Viestintäkeskus antaa pelaajalle kartan, josta hän näkee tutkimansa alueet ja siellä olevat yksiköt ja rakennukset.
Repair Facility = Korjauslaitos korjaa minkä tahansa vahingoittuneen ajoneuvon, mutta vain yhden kerrallaan.
Heli pad = Laskeutumisalusta mahdollistaa lentoyksiköiden rakentamisen. Lentoyksiköt joutuvat aina hyökkäyksen jälkeen palaamaan alustalle hakemaan lisää ammuksia. Alustalle mahtuu vain yksi lentoyksikkö kerrallaan. Pelaaja saa yhden ilmaisen lentoyksikön rakentaessaan laskeutumisalustan.
Rakennukset > GDI:n Rakennukset

Barracks = Parakkien rakentaminen mahdollistaa GDI:n jalkaväen kouluttamisen.
Weapons Factory = Asetehdas rakentaa GDI:n maa-ajoneuvot, minkä jälkeen ne lähetetään suoraan toimintaan.
Guard Tower = Vartiotornissa on konekivääri, joka on tehokas vihollisen jalkaväkeä vastaan mutta ei hirveän tehokas ajoneuvoja vastaan.
Advanced Guard Tower = Kehittyneessä vartiotornissa on sekä konekiväärit että Tomahawk-ohjukset. Ohjukset voivat ampua myös ilmayksiköitä.
Advanced Communications Center = Kehittynyt Viestintäkeskus mahdollistaa GDI:n superaseen, kiertorataa kiertävän Ioni-kanuunan käytön.
Ioni-kanuuna on tekee paljon tuhoa kaikkea maassa olevaa vastaan, mutta melko pienellä alueella. Sillä on myös pitkä latausaika.
Rakennukset > Nodin Rakennukset

Hand of Nod = Nodin käsi mahdollistaa Nodin jalkaväen kouluttamisen
Airfield = Nodin ajoneuvot rakennetaan tukikohdan ulkopuolella, minkä jälkeen lentokoneet pudottavat ne matalalta korkeudelta lentokentälle.
Turret = Tykki on Nodin perus puolustusrakennus. Se tekee vahinkoa vihollisen ajoneuvoille, mutta ei hirveästi jalkaväelle.
SAM Site = GDI:n ilmaylivoiman takia Nod tarvitsee ilmapuolustusta. Ohjustykit piiloutuvat maan alle ja tulevat esiin ampuakseen lähellä olevia ilmakohteita.
Obelisk of Light = Valon obeliski ampuu vahvan Laserin, joka tekee paljon vahinkoa ja tappaa jalkaväen yhdellä laukauksella. Laserin lataus kestää kuitenkin noin 5 sekuntia.
Temple of Nod = Nodin temppeli sisältää Nodin superaseen, taktisen ydinohjuksen joka tekee paljon tuhoa suurella alueella. Ohjuksia on kuitenkin vain yksi.
Yksiköt > Yhteiset Yksiköt

Minigunner = Perus jalkaväkiyksikkö on heikko, mutta halpa yksikkö. Heidän kiväärinsä toimii hyvin jalkaväkeä vastaan, mutta heikosti ajoneuvoja vastaan.
Rocket Soldier = Sinkomiehen ase on tehokas sekä maa- että ilma-ajoneuvoja vastaan, mutta heikko jalkaväkeä vastaan.
Engineer = Insinööri on aseeton, mutta voi vallata vihollisrakennuksen. Rakennuksen valtaaminen tuhoaa yksikön.
Commando = Kommandot ovat kovia sotilaita joidenka tarkkuuskivääri tuhoaa helposti jalkaväen ja C4 räjähteet rakennukset. Ajoneuvoja vastaan kommando häviää aina.
Mobile Constuction Vehicle = MCV muuttuu rakennuslaitokseksi mahdollistaen tukikohdan rakentamisen. Ajoneuvo on kestävä mutta aseeton.
Harvester = Tiberiumpuimuri kerää tiberiumia ja tuo sen jalostamolle jossa se muuttuu rahaksi. Puimuri on kestävä, mutta aseeton.
Chinook = Chinook on aseeton kuljetuskopteri, joka voi kuljettaa 5 sotilasta minne vain kartan tutkitulle alueelle.
Yksiköt > GDI:n yksiköt

Grenadier = Krenatöörin kranaatit aiheuttavat vahinkoa kaikille lähekkäin olevilla vihollisyksiköille, mutta hänen kranaattinsa räjähtävät hänen kuollessaan.
Humvee = Nopea ajoneuvo, joka sopii lähinnä tiedusteluun. Konekivääri tehoaa hyvin jalkaväkeen mutta ei ajoneuvoihin. Myös sinkomiehet ovat suuri uhka.
APC = Miehistönkuljetusvaunu voi kantaa sisällään 5 jalkaväen sotilasta suojaten heitä samalla konekiväärillään.
Medium Tank = Keskiraskas panssarivaunu voittaa lähes minkä tahansa Nodin ajoneuvon taistelussa, mutta tykki on epätarkka jalkaväkeä vastaan.
MRLS = Raketinheitinjärjestelmä voi ampua vihollisjoukkoja etäisyydeltä, mutta sen panssarointi on heikko.
Mammoth Tank = Mammuttitankki on valtava ajoneuvo jonka kaksi 120mm tykkiä tuhoavat ajoneuvot ja ohjukset sekä jalkaväen ja ilmajoukot. Sillä on myös pelin kestävin panssari.
ORCA = Ohjuksilla varustettu ORCA on nopea lentoajoneuvo, mutta on erittäin heikko ilmatorjuntaa vastaan ja joutuu hyökkäyksen jälkeen palaaman hakemaan lisää ohjuksia.
Yksiköt > Nodin yksiköt

Flamethrower Infantry = Liekinheitin on tehokas suuria jalkaväkilaumoja vastaan, mutta hänen kuollessaan hänen polttoainesäiliönsä räjähtää, vahingoittaen lähellä olevia omia.
Buggy = Nopea ajoneuvo, joka sopii lähinnä tiedusteluun. Konekivääri tehoaa hyvin jalkaväkeen, mutta ei ajoneuvoihin. Myös sinkomiehet ovat suuri uhka.
Recon bike = Tiedustelupyörä on nopea ohjuksilla varustettu ajoneuvo, mutta sen panssari on erittäin heikko.
Light Tank = Kevyt panssarivaunu on nopeampi kuin GDI:n keskiraskas panssarivaunu, mutta sen panssari on heikompi.
Artillery = Tykistö on erittäin heikko lähellä, mutta sen tykki ampuu erittäin kauas aiheuttaen suurta vahinkoa suurella alueella.
Flametank = Liekinheitintankki on lähes voittamaton jalkaväkeä vastaan, mutta pärjää heikosti ajoneuvoja vastaan.
Stealth Tank = Häivetankki voi muuttua lähes näkymättömäksi, mutta joutuu muuttumaan näkyväksi ampuessaan ohjuksiaan.
Apache = Apache-taisteluhelikopterin konekivääri on voimakas vihollisen maajoukkoja vastaan, mutta kopteri on erittäin heikko ilmatorjuntaa vastaan.
Julkaisut > Command & Conquer: The Covert Operations

Command & Conquer: The Covert Operations on vuonna 1996 pelille julkaistu laajennos. Se sisältää 15 lisäkenttää, uusia yksiköitä ja uuden ääniraidan. Pelin juoni ei virallisesti liity alkuperäiseen peliin eikä kampanjoita tarvitse pelata missään tietyssä järjestyksessä.
Julkaisut > Command & Conquer: Gold

Command & Conquer: Gold on uudelleenjulkaisu Command & Conquer: Tiberian Dawnille vuodelta 1997. Se oli hittimenestys ennen 2000-lukua. Pelinä se oli täysin samanlainen kuin Tiberian Dawn, mutta siinä on tarkempi resoluutio, parempi grafiikka ja käyttöliittymäparannuksia Command & Conquer: Red Alert -pelistä.
Julkaisut > Command & Conquer: Remastered

Command & Conquer: Remastered on Petroglyph Gamesin kehittämä ja EA:n julkaisema kokoelma, jossa on remasteroidut versiot sekä Tiberian Dawnista ja Red Alert 1:sta. EA valitsi Petroglyphin kokoelman kehittäjäksi, koska osa alkuepräisen Command & Conquerin kehittäjistä työskentelee nykyään Petroglyphillä, esim. säveltäjä Frank Klepacki, joka on tehnyt uudet sovitukset alkuperäisestä musiikista kokoelmaan. Remasteroitu versio sisältää alkuperäisen Tiberian Dawnin kampanjat sekä Covert Operations- ja muut lisämateriaalit PlayStation-versiosta. Peli on remasteroitu 4k-grafiikoille ja välivideot on myös remasteroitu 4k-resoluutioille. Pelaaja voi vaihtaa pelin grafiikat myös alkuperäisgrafiikalle. Kokoelma julkaistaan 5. kesäkuuta 2020 Steamissa.
Aiheesta muualla

DOS_deck Pelaa Command & Conqueria nettiselaimen kautta
-pelisarja
| --- | --- |
Command & Conquer -pelit:   Tiberian Dawn The Covert Operations  Gold  Tiberian Sun Firestorm  Renegade  3: Tiberium Wars Kane's Wrath  4: Tiberian Twilight  Tiberium Alliances 
Red Alert -pelit:   Red Alert Counterstrike  Aftermath  Red Alert 2 Yuri's Revenge  Red Alert 3 Uprising  Red Alert (iOS) 
Generals -pelit:   Generals (Zero Hour)  Command & Conquer (2013) 
Muuta:   Command & Conquer -pelisarjan ryhmäkunnat  Command & Conquer Remastered Collection  Kane  Renegade X  Tiberium
Eläkeläinen muistelee

| Eläkeläinen muistelee |
| --- | --- |

Kirjailija:  Markiisi de Palsa (Kalervo Palsa)
Kuvittaja:  Kalervo Palsa
Kieli:  suomi
Genre:  sarjakuva
Kustantaja:  Like
Julkaistu:  piirretty 1971, julkaistu 1990
Ulkoasu:  nidottu
ISBN:  951-8929-19-X
Löydä lisää kirjojaKirjallisuuden teemasivulta
Eläkeläinen muistelee on suomalaisen kuvataiteilijan Kalervo Palsan (1947–1987) sarjakuva-albumi, jonka hän piirsi nimellä Markiisi de Palsa. Albumin kansialanimike on Harmaa komedia. Palsa piirsi sarjakuvan vuonna 1971, mutta se julkaistiin vasta vuonna 1990. Albumin kustantanut Like on julkaissut sarjakuvasta kaksi uusintapainosta, joista viimeisimmän vuonna 2002.
Sarjakuva kertoo tasapainoisen ja menestyvän nekrofiilin, sadistin ja murhaajan Hannu Kolin tarinan, jonka keskeisessä osassa ovat kuoleman, seksin ja vallankäytön teemat kuten muissakin Palsan sarjakuvissa. Albumi sisältää paljon seksuaalisten perversioiden kuvauksia ja siinä on runsaasti myös homoseksuaalisia kohtauksia. Palsan oman kuvauksen mukaan “Sarjakuvani ovat syntyneet aikana, jolloin maalasin, runkkasin ja haudoin itsemurhaa, joten ne ovat sentyylisiä.” Palsa tiettävästi myös häpesi pornografisia sarjakuviaan ja tuhosi niitä polttamalla. Albumi sisältää runsaasti mustaa huumoria.
Esipuheen albumiin on kirjoittanut Pekka Rönkkö.
Eila Kostamo

Eila Annikki Kostamo (s. 26. lokakuuta 1938 Oulu) on suomalainen kirjailija, suomentaja ja kustannustoimittaja.
Kostamo kirjoitti ylioppilaaksi Oulun yhteislyseosta vuonna 1957 ja valmistui Helsingin yliopistosta filosofian kandidaatiksi vuonna 1965.
Kostamo aloitti kirjailijan uransa suomentamalla pääasiassa ranskankielistä kirjallisuutta. Hänen ensimmäinen oma teoksensa, pienoisromaani Karinkävijät, julkaistiin vuonna 1975. Varsinaisen päivätyönsä Kostamo teki kirjallisuustoimittajana kustantamoissa vuosina 1969–2003.
Tuotanto

Karinkävijät 1975
Lapsinainen 1978
Vaiteliaat vuodet 1983
Mustarastas 1987
Haava: Flaubertin kuuntelua 1992
Heloisen taivas: kertomus abbedissa Heloisen rakkaudesta ja elämäntyöstä 1997
Kosketus 1999
Mulperipuun mehu 2002
Kanssakulkija 2005
Luther! 2017
Näkymättömät matkakumppanit 2023
Käännökset

Charles Baudelaire: Pariisin ikävä – suom. 1963 (yhdessä Väinö Kirstinän kanssa)
Charles Baudelaire: Välähdyksiä; Alaston sydämeni 1972
Michel Tournier: Perjantai eli Tyynen meren kiirastuli 1980
Oscar Parland: Peilipoika 2002
Thomas Warburton: Kolmen metrin pino 2004
Palkinnot

Valtion kääntäjäpalkinto 1973
Valtion kirjallisuuspalkinto 1979
Kiitos kirjasta -mitali 1984 (teoksesta Vaiteliaat vuodet)
Finlandia-palkintoehdokkuus 1987 (teoksesta Mustarastas)
WSOY:n Kirjallisuussäätiön tunnustuspalkinto 1998
Runeberg-palkinto-ehdokkuus 2005 (teoksesta Kanssakulkijat)
Elegia

Elegia (m.kreik. ἐλεγεία, elegeia) on antiikkinen runoelma, joka on rakennettu elegisen distikonin eli elegiamitan mukaisista kaksoissäkeistä. Elegioita esitettiin aatelisten miesten pitojuhlissa ja säestettiin auloksella. Elegiat olivat Antiikin Kreikassa aiheeltaan yleensä rakkauslauluja, joskus myös valtiollisia ja filosofisia. Sana eleginen tarkoittaa suruvoittoista tai kaihomielistä. Elegialla ei antiikin Kreikassa kuitenkaan viitattu runon tunneviritykseen, vaan kyseessä oli oma runouden alalajinsa.
Tunnettuja muinaiskreikkalaisia elegiarunoilijoita olivat spartalainen Tyrtaios ja efesolainen Kallinos, jotka kirjoittivat taisteluelegioita 600-luvun eaa. puolivälissä. Elegioiden välityksellä esitti yhteiskunnallisia muutoksiaan myös Ateenan valtiomuodon uudistaja Solon (640–560 eaa.). Myös megaralainen, maanpakoon joutunut ylimys Theognis (580–520 eaa.) kirjoitti miete-elegioita, joissa hän esitteli poikarakastetulleen Kyrnokselle aatelisetiikkaa ja harvainvaltaista ideologiaansa. Tunnetuin antiikin Kreikan rakkauselegian edustaja oli puolestaan Mimnermos, (650–580 eaa.) joka käytti pitojuhlien ilmapiirissä virinneitä eroottisia tunteita inspiraationaan. Mimnermoksesta tuli roomalaisen, erotiikkaan keskittyneen elegian, merkittävin 
varhaiskreikkalainen esikuva.
Nykyään elegiaksi voi nimittää mitä tahansa tunteellista tai surumielistä runoa runomitan laadusta riippumatta. Elegia voi olla myös sävellys, jossa vallitsevana on suruvoittoisesti haaveileva, laulava melodia.
Condor

| Condor |
| --- | --- |

 IATA: DE  –  ICAO: CFG 
Kutsukoodi:  CONDOR
Perustettu:  21. joulukuuta 1955
Laivaston koko:  53
Kohteiden määrä:  96
Tunnuslause:  Born to fly
Solmukohdat:  Frankfurt München
Emoyhtiö:  Polskie Linie Lotnicze LOT
Kotipaikka:  Frankfurt, Saksa
Kanta-asiakasohjelma:  Miles & More
Avainhenkilö(t):  Ralf Teckentrup (toimitusjohtaja)
Yhtiön sivut:  www.condor.com
Condorin eri aikakausien asuihin pukeutuneita työntekijöitä yhtiön Frankfurtissa sijaitsevan pääkonttorin edessä.
Condor Flugdienst GmbH (IATA: DE, ICAO: CFG, kutsukoodi: CONDOR) on saksalainen lomalentoyhtiö. Vuonna 1955 perustetun yhtiön tärkein solmukohta on Frankfurtin lentoasema, jolta se lentää Välimeren alueelle sekä Pohjois- ja Etelä-Amerikkaan, Afrikkaan ja Aasiaan. Toinen, pienempi solmukohta on Münchenin lentoasema, jolta Condor lentää myös joitakin kaukolentoja.
Condor on Saksan suurin lomalentoyhtiö. 60-vuotisen historiansa aikana se on kuljettanut 214 miljoonaa matkustajaa. Se lentää vuosittain noin 32 000 lentoa kuljettaen yli seitsemän miljoonaa matkustajaa. Vuonna 2015 Condorin liikevaihto oli 1,257 miljardia puntaa, ja se teki 56 miljoonan punnan liikevoiton.
Historia > Perustaminen ja alkuvuodet

Yhtiö perustettiin 21. joulukuuta 1955 nimellä Deutsche Flugdienst. Sen omistivat laivayhtiöt Norddeutscher Lloyd (27,75 %) ja Hamburg America (27,75 %), Lufthansa (26 %) ja rautatieyhtiö Deutsche Bundesbahn. Yhtiön ensimmäinen toimeksianto tuli maaliskuussa 1956, kun se lennätti sata Geisler Tours -matkayhtiön asiakasta Jerusalemiin ja Egyptiin kolmella Vickers Vikingillä. Vuoden loppuun mennessä Deutsche Flugdienst lensi jo reittilentoja Mallorcalle ja Teneriffalle.
Lufthansa hankki yhtiön kokonaan omistukseensa vuonna 1959, jolloin siitä tuli Lufthansan ensimmäinen sodanjälkeinen tytäryhtiö. Vuonna 1961 Deutsche Flugdienst osti kilpailijansa, vuonna 1957 perustetun Condor Luftreederei Hamburgin. Yhtiö otti tämän jälkeen nimekseen Condor Flugdienst. Muodostuneen yhtiön osuus Saksan lomalentomarkkinoista kasvoi vuoteen 1962 mennessä yli 63 prosenttiin. Se kuljetti vuoden aikana 66 000 matkustajaa, joista yli puolet Mallorcalle.
Condor kasvoi 1960-luvun alusta lähtien nopeasti, ja laivasto kasvoi sen mukaisesti. Deutsche Flugdienstin ajoilta peräisin olleiden Vickers Vikingien rinnalle hankittiin aluksi Convair CV-240 -koneita. Emoyhtiö Lufthansalta saadut Convair CV-440 -koneet kuitenkin korvasivat pian molemmat konetyypit. Condorin ensimmäiset potkuriturbiinikoneet olivat vuonna 1964 käyttöön otettu Vickers Viscount ja vuotta myöhemmin seurannut Fokker F.27 Friendship. Vuonna 1965 laivastoon liittyivät myös ensimmäiset suihkukoneet, Boeing 727:t, joita Condor hankki lopulta kymmenen.
Vastatakseen kaukomatkojen kasvaneeseen kysyntään Condor hankki Boeing 707 -koneita, joiden saavuttua vuonna 1966 yhtiö aloitti lennot muun muassa Thaimaahan, Dominikaaniseen tasavaltaan, Sri Lankaan ja Keniaan. Nopean kasvun ja menestyksen huippu koettiin, kun Condor sai vuonna 1971 ensimmäisenä lomalentoyhtiönä käyttöönsä Boeing 747 -koneita. 494-paikkaiset jumbojetit lensivät sekä lyhyitä reittejä Espanjaan että pitkiä lentoja esimerkiksi Bangkokiin. Ne siivittivät yhtiön taloudellisiin huipputuloksiin. Vuonna 1973 sen liikevaihto ylitti 291 miljoonaa Saksan markkaa (90 miljoonaa dollaria), enemmän kuin millään muulla lomalentoyhtiöllä koko maailmassa. Condorin laivasto koostui pelkästään Boeingin lentokoneista. Sen käytössä oli kymmenen 727:n lisäksi kaksi 707- ja kaksi 747-konetta.